tartuNLP/wikipedia-smugri-20251201 huggingface dataset:
Pivorai kihistu

Pivorai kihistu on ordoviitsiumi ladestu Kunda lademe kihistu. Kihistut hakkasid esimesena eristama Viktor Puškin, Jevlampijus Laškovas, Silvi Mägi ja Juozas Paškevičius aastal 1983. Kihistu on saanud nime Pivorai küla järgi. Kihistu stratotüüp on Tverečius-336 puurauk, kus kihistu kivimid esinevad 325–330 meetril. Leedus eristatakse Pivorai kihistut maa idaosas. Kihistu esineb ka Valgevene loodeosas.
Kihistu sisaldab järgmisi kihistikke:
Kihistus vaheldub mergel detriiti sisaldava lubjakiviga, milles leidub ka glaukoniiti ja suure rauasisaldusega ooide. Kihistu suurim paksus on 2,5 meetrit.
Pivorai

Pivorai (valgevene keeles traditsiooniliselt Півавары) on küla Leedus Ignalina rajoonis Didžiasalise vallas.
Küla asub Valgevene piiri lähistel Birvėta jõe kaldal. 
Aastal 2001 oli külas 30 elanikku. 2011. aastal külas oli elanikke 37.
Küla järgi on nimetatud Kunda lademe Pivorai kihistu.
Viire Sepp

Viire Sepp (sündinud 3. novembril 1955 Kuressaares) on eesti haridustegelane ja sotsiaalteadlane, andekuse uurija.
Haridus.
Lõpetas Tõrva 8-klassilise Kooli ja Nõo Keskkooli matemaatikaklassi. 1978 lõpetas Tartu Riikliku Ülikooli matemaatikateaduskonna ja 1987 TRÜ psühholoogiaosakonna. Samas kaitses 2002 pedagoogika teadusmagistrikraadi („Aineolümpiaad andeka õpilase motiveerijana“). 2008 kaitses Hollandis Radboudi ülikoolis sotsiaalteaduste doktori kraadi („Estonian Olympiads: their psycho-educational function in supporting talented students”).
Töökäik.
Töötas aastail 1978–2015 Tartu Ülikooli teaduskooli (1992. aastani Tartu matemaatika- ja füüsikakool, aastani 2003 Tartu Ülikooli täppisteaduste kool) direktorina. 
Aastail 2016–2018 oli Viire Sepp Tartu Ülikooli andekushariduse külalislektor, 2017–2018 täitis TÜ eripedagoogika osakonna juhataja kohuseid. 
Ta on alates 2010. aastast õpetanud andekuse pedagoogika ja psühholoogia kursusi ning viinud läbi täienduskursusi Tartu Ülikoolis ja Tallinna Ülikoolis. 
Viire Sepp on olnud mitmete andekusalaste konverentside peakorraldaja ning esinenud ettekannetega rohkearvulistel rahvusvahelistel konverentsidel.
Ta on MTÜ Eesti Talendikeskus asutaja ja juhatuse liige (2016). 
Viire Sepp on Eesti raportöör European Council for High Ability ja Eesti delegaat World Council for Gifted and Talented Children juures.
Isiklikku.
Poeg Siim-Kaarel (1989) on bioloog.
Viire Sepa vanemad on Kuressaares ja Tõrvas koolijuhina töötanud Eesti NSV teeneline õpetaja 
Adu Sepp (1928) ja pedagoog ning kultuuritegelane Salme Sepp (1928–2006). 
Esiisad on Saaremaa tuntud laevameistrid Peeter ja Aado Sepp, kelle ehitatud on muu hulgas Eesti üheks kaunimaks purjelaevaks peetud barkantiin Tormilind.
Turmantase kihistik

Turmantase kihistik on ordoviitsiumi ladestu Kunda lademe Pivorai kihistu ülemine kihistik. Seda hakkasid esimesena eristama Jevlampijus Laškovas, Vytautas Marcinkevičius ja Juozas Paškevičius aastal 1993. Kihistik on nime saanud Turmantase alevi järgi. Eesti alal kihistiku kivimeid ei esine, neid eristatakse vaid Leedu idaosas.
Kihistiku stratotüüp on Visaginase (Drūkšiai) 5 puurauk, kus kihistiku kivimid esinevad 481,2–483,35 meetril. Kihistik lasub Smalvase kihistikul.
Selle kivimiteks on hall või kollakashall detriiti sisaldav lubjakivi, milles esineb vahekihtidena merglit. Kihistiku suurim paksus on 2,5 meetrit.
Putk (tööriista osa)

Putk on millegi, näiteks tööriista (relva) õõnes torujas osa, mille abil kinnitati tööriist varre otsa.
Eestis valmistati juba pronksiajal küllalt keerulisi putkega kirveid ja odaotsi, samuti ehteid. Hilisrauaaegsete odaotste peamiseks eripäraks Eestis võib pidada nende putke, mis on üldiselt üsna pikk, ületades vahel isegi lehe pikkuse.
Valdur Prenge

Valdur Prenge (22. veebruar 1951 – 1. veebruar 2004) oli eesti muusik. Ta tegutses kitarristi, klahvpillimängija, laulja ja bändijuhina Pärnus ja Sindis aastatel 1968–2004 (esines esimesel Eesti rokifestivalil Sindi Rock 1969 ja ka hilisematel), kirjutas laule ja juhendas noori muusikuid ("punk rock" bänd The Tuberkuloited jm).
Ta õppis Seljametsa Algkoolis, Sindi Keskkoolis ning Pärnu Kutsekeskkoolis nr 13 tisleri erialal ja valmistas endale ise esimesed kitarrid. Muusikaga tegelemist alustas ta algkooli mandoliiniorkestris ja trompetimängijana, hiljem õppis iseseisvalt kitarrimängu, klahvpille ja arranžeerimist ning täiendas end kogu elu muusika alal. Ta töötas Sindi Seltsimajas (Sindi kalevivabriku ehk tollal 1. Detsembri nim Tekstiilivabriku klubis) kinonäitajana, tislerina ja ka autoteeninduses.
Bändid.
Vibro, Mikser, MIX, Sindi Seltsimaja bänd, Hermese bänd; Ilme ja Valdur Prenge duett.
CD.
MIX – KUMMARDUS. Valdur Prenge laulud (CD 2024). "Tuuletallaja, Anno, Lootus, Suvi läheb, Saatus, Pidu, Rännutee, Põhjani joodud järved, Räägi tasa minuga, Kummardus, Libe tee, Kübaraga, Suvi, Mõtete öö." 
Salvestatud Sindi Seltsimajas 2014: Ilme Prenge / laul ja Priit Kask / klahvpillid, arranžeering. Tänu: Toomas Kandima, Ants Välimäe, Kristel Reinsalu, Virgo Vellend, Üllar Kallau, KULKA, Tori Valla Kultuurikeskus.
Plaadiesitlusel 23.11.24 Sindi Seltsimajas astusid üles bändid MIX (Ilme Prenge, Priit Kask, Raivo Teder, Arno Tänav) ja LA-DE-DA (Üllar Kallau, Heiki Vungi, Vallo Vaargas, Jaan Krinal, Ilme Prenge, Priit Kask).
Smalvase kihistik

Smalvase kihistik on ordoviitsiumi ladestu Kunda lademe Pivorai kihistu keskmine kihistik. Seda hakkasid esimesena eristama Jevlampijus Laškovas, Vytautas Marcinkevičius ja Juozas Paškevičius aastal 1993. Kihistik on nime saanud Smalvase järve järgi. Eesti alal kihistiku kivimeid ei esine, neid eristatakse vaid Leedu idaosas.
Kihistiku stratotüüp on Visaginase (Drūkšiai) 5 puurauk, kus kihistiku kivimid esinevad 483,35–484,6 meetril. Kihistik lasub Grybėnai kihistikul ja sellel lamab Turmantase kihistik.
Kihistikus vahelduvad lubjakivi ja mergel. Kihistiku suurim paksus on 1,25 meetrit.
Grybėnai kihistik

Grybėnai kihistik on ordoviitsiumi ladestu Kunda lademe Pivorai kihistu alumine kihistik. Seda hakkasid esimesena eristama Jevlampijus Laškovas, Vytautas Marcinkevičius ja Juozas Paškevičius aastal 1993. Kihistik on nime saanud Grybėnai küla järgi. Eesti alal kihistiku kivimeid ei esine, neid eristatakse vaid Leedu idaosas.
Kihistiku stratotüüp on Kazimierava-6 puurauk, kus kihistiku kivimid esinevad 438,4–438,6 meetril. Kihistikul lamab Smalvase kihistik.
Kihistiku moodustab rohekashall detriiti sisaldav lubjakivi, milles esineb vahekihtidena suure rauasisaldusega ooide meenutavaid moodustisi. Kihistiku suurim paksus on 0,3 meetrit.
Grybėnai

Grybėnai on küla Leedus Ignalina rajoonis Kazitiškise vallas. Grybėnai asub Dysnai järve kaldal.
Külas asuvad raamatukogu, kalmistu ja postkontor. Aastal 1945 sündis seal Leedu näitleja Giedrius Mackevičius, kes on sealsele kalmistule ka maetud.
Aastal 2001 oli külas 175 elanikku. 2011. aastal külas oli elanikke 111.
Küla järgi on nimetatud Kunda lademe Pivorai kihistu Grybėnai kihistik.
Talupere

Talupere oli ühiskondlik-majanduslik üksus, millesse kuulusid kõik talus elavad ja töötavad inimesed. 
Eesti talupere.
Sajandite jooksul kuulus Eesti taluperesse lisaks taluperemehe perekonnaliikmetele veel lähemaid ja kaugemaid sugulasi. Kuid ka perekonnaga või vallalisi sulaseid ja tüdrukuid, vabadikke jne. Talupere siseelu juhtimisel oli otsustav peremehel. Erinevate sotsiaalsete kihtide tekkimisel 19. sajandi teisel poolel hakkas talupere struktuur lagunema. Näiteks hakkas Lõuna-Eesti suurtaludes peremehe perekond teenijatest eraldi sööma.
Gaidė kihistu

Gaidė kihistu on ordoviitsiumi ladestu Volhovi lademe kihistu. Seda hakkasid esimesena eristama Jevlampijus Laškovas, Vytautas Marcinkevičius ja Juozas Paškevičius aastal 1993. Kihistik on nime saanud Gaidė küla järgi. Eesti alal kihistu kivimeid ei esine, neid eristatakse vaid Leedu idaosas.
Kihistu stratotüüp on Kazimierava-6 puurauk, kus kihistiku kivimid esinevad 438,6–439,8 meetril. Lisastratotüübina on kasutatud ka Tverečius-336 puurauk, kus kihistu kivimid esinevad 330–330,22 meetril.
Kihistu moodustab hall või rohekashall glaukoniiti sisaldav savikas lubjakivi. Kihistu suurim paksus on 1,2 meetrit.
Gaidė

Gaidė on küla Leedus Ignalina rajoonis Rimšė vallas. Gaidė asub Gaidė järve kaldal.
Külas asub aastal 1938 valminud katoliku kirik.
Aastal 2001 oli külas 55 elanikku. 2011. aastal külas oli elanikke 37.
Küla järgi on nimetatud Volhovi lademe Gaidė kihistu.
Võ Thị Kim Phụng

Võ Thị Kim Phụng (sündinud 8. juunil 1993 Huếs) on vietnami maletaja, naiste suurmeister (2017). 
Võ on kahekordne Aasia naisjuunioride meister (2010, 2013). 2017. aastal tuli ta Chengdu Shis Aasia naiste malemeistriks. 
Ta pääses 2018. aastal Hantõ-Mansiiskis toimunud naiste maailmameistrivõistlustele (64 osavõtjat), kus kaotas avaringis Bela Hotenašvilile ja 32 parema hulka ei pääsenud. 
Võ sai FIDE-lt 2010. aastal naiste rahvusvahelise meistri ja 2017. aastal naiste suurmeistri nimetuse.
Mjadeli kihistu

Mjadeli kihistu on ordoviitsiumi ladestu kihistu. Kihistut hakkasid esimesena eristama Viktor Puškin ja Jevlampijus Laškovas, aastal 1986. Kihistu on saanud nime Miadziełi linna järgi. Kihistu stratotüüp on Vangiški-205 puurauk (ka Braslav 205 puurauk), kus kihistu kivimid esinevad 482,7–484,9 meetril. 
Leedus eristatakse Mjadeli kihistut maa idaosas Selle ülemine osa kuulub Volhovi lademesse, alumine osa aga Billingeni lademesse. Kihistu esineb ka Valgevene loodeosas, kus seda loetakse Volhovi lademesse kuuluvaks.
Kihistu koosneb glaukoniiti sisaldavast lubjakivist, argilliidist ja merglist. Kihistu suurim paksus on 1,5 meetrit.
Vaata!Festival

Vaata!Festival on viipekeele festival, mis toimus 21. septembril 2019 Telliskivi Loomelinnakus Tallinnas.
Festivali eesmärk on tõsta ühiskonna teadlikkust viipekeelsete kurtide kogukonna ja eesti viipekeele kui Eesti riigikeele olemasolust ning teadvustada eesti viipekeele ja viipekeelsete kurtide kogukonna eripära. 
Tekkelugu.
2018. aasta suve lõpus tuli viipekeelse aktivisti üleskutse peale kokku kaheksaliikmeline vabatahtlikest koosnev meeskond, et panna alus uuele traditsioonile. Idee autor tundis, et Eesti inimesed on üksteisest eraldatud. Nii on näiteks eesti viipekeele valdajate ja mittevaldajate puhul (eestikeelsed, venekeelsed, vene viipekeelsed), kes on küll füüsiliselt koos, kuid vaimselt üksteisest eraldatud.
Vaimse eraldatuse tõttu on jäänud näiteks venekeelse ja eestikeelse kogukonna eest varjatuks viipekeelsete kurtide kultuur, traditsioonid, ajalugu, kombed ja väärtushinnangud. Olukord on vastastikune: nii polnud 2019. aastani viipekeelsed kaasatud näiteks eelkõige eestikeelsete aasta oodatuimale sündmusele, laulupeole, just tõlke puudumise tõttu. Samuti ei saanud viipekeelsed varem osa Eesti Vabariigi presidendi kõnedest. Eraldatuse põhjus on sageli eelkõige oskamatus üksteisega suhelda, hirm tundmatu ees või teadmatus viipekeelsete kogukonna olemasolust. Olukorra leevendamiseks on tarvis luua rohkem üritusi ja projekte, kuhu on kaasatud mõlemad kogukonnad.
Noored otsustasid korraldada Vaata!Festivali, mille laiem eesmärk on märgata erinevusi meie hulgas ja tuua inimesi üksteisele lähemale. Nad soovivad tõsta ühiskonna teadlikkust viipekeelsete kurtide kogukonna ja eesti viipekeele kui Eesti riigikeele olemasolust ning teadvustada eesti viipekeele ja viipekeelsete kurtide kogukonna eripära.
Vaata!Festival 2019.
Vaata!Festival 2019 toimus 21. septembril 2019 Telliskivi Loomelinnakus. Osalejatel on võimalik õppida ja vahetult kogeda vabas õhkkonnas koos kõikide "rumalate küsimustega" eesti viipekeelt, vene viipekeelt, viipekeelsete kurtide kultuuri, traditsioone ja ajalugu. Keelebarjääri pärast ei ole tarvis muretseda, sest üritusel on olemas viipekeeletõlgid. Vaata!Festivalist on võimalik osa saada ka vene viipekeeles.
Üritus on suunatud nii eesti viipekeele valdajatele kui ka mittevaldajatele.
2019. aasta Vaata!Festivali meeskonda kuulub inimesi, kelle emakeel on eesti viipekeel, vene viipekeel ja eesti keel.
Calhouni maakond

Calhouni maakond on mitmes Ameerika Ühendriikide osariigis.
Hunnebergi mägi

Hunnebergi mägi on lavamägi Rootsi Västergötlandis. Tegemist on ühega kaheksateistkümnest sarnasest mäest selles piirkonnas. Mägi ulatub 90 meetrit ümbritsevast maastikust kõrgemale. Mäe pindala on umbkaudu 70 km². Kõrgeim koht on Utsiksplats mäe idaservas (154 m).
Aastal 1351 muudeti mägi kuninglikuks jahialaks. Mäe nõlvadel on mitmeid käike ja koopaid, kust on murtud lubjakivi, antrakoniiti ja maarjaskilta (põlevkivi erim).
Mäe järgi on nime saanud ordoviitsiumi Hunnebergi lade. Tetragraptus approximatuse esmakordne ilmumine Hunnebergi mäel Diabasbrotteti kivimurrus (tegemist on regionaalses geokronoloogias üleminekuga Varangu lademe kivimitelt Hunnebergi lademe kivimitele) märgib ordoviitsiumi stratigraafias piiri Tremadoci lademe ja Flo lademe vahel. 
Mäel asuvad Öjemossarna looduskaitseala, Grinnsjö domeenkaitseala, Halle- ja Hunnebergi platoode kaitseala ning Halle-ja Hunnebergi nõlvade kaitseala.
Stüssy

 
Stüssy on Ameerika rõivabränd, mille lõi 1980. aastal Shawn Stüssy, kes oli noorena lihtne surfikultuurist huvitatud mees.
Shawn Stüssy pani kokku surfilaudu ja hakkas neile peale kirjutama oma perekonnanime. Peagi tuli tal mõte laiendada oma tegevusvaldkonda ja hakata lisaks surfilaudade tegemisele ka rõivaid kujundama. Ajaga sai tema bränd palju tähelepanu mitte ainult surfaritelt, vaid ka paljudelt teiselt rõivakultuuri inimestelt. Tänapäeval on Stüssy tuntud tootemark ka tänavarõivaste ja hiphopkultuuris. 
Ajalugu.
Shawn Stüssy asutas Stüssy aastal 1980. Ettevõte algusperioodil tegi ta surfilaudu, kuid hiljem hakkas looma ka särke, pükse ja mütse. Surfilaudadest alguse saanud tava kirjutada tootele oma signatuur kandus edasi ka rõivastele ning sellest sai Stüssy logo. Alguses müüs Shawn Stüssy oma tooteid ainult California osariigi Laguna Beachi aladel, kus ta ka elas. Hiljem, kui bränd oli tuntumaks saanud, laieneti edasi. 
Aastal 1988 jõudis bränd Euroopasse ja võitis paljude rõivamoe huviliste tähelepanu. Esimene Stüssy iseseisev pood avati 1991. aastal New Yorgis, nüüdseks on Stüssy poode maailmas üle 60. Eestis müüb Stüssy rõivaid kauplus Reede.
Aastal 1984 sai Shawn Stüssy enda kõrvale partneriks sõbra Frank Sinatra Jr. Koos oli neil väga hea koostöö ning müüginumbrid läksid väga kiiresti kõrgeks. Teada on, et firma sai 1991. aastal 17 miljonit ja järgmisel aastal 20 miljonit dollarit kasumit, mis olid selle aja turu kohta suured summad. Tooted olid tihti välja müüdud ning Stüssy oli oma aja üks kiiremini kasvavaid rõivamärke.
Logo.
Stüssy kuulus ja originaalne logo, Shawn Stüssy perekonnanimi, on peaaegu igal Stüssy tootel peal. See teeb rõiva originaalseks ja äratuntavaks. Huvitav fakt Stüssy logo kohta on, et logo ei olnud üldsegi Shawn Stüssy välja mõeldud, vaid kasutatav signatuur oli hoopis tema onu allkiri.
Tooted.
Stüssy algas surfilaudade brändina. Shawn Stüssy oli surfihuviline, kes vabal ajal ehitas ja pani kokku surfilaudu ja surfas ise ka. Igale surfilauale, mis ta kokku pani, jättis ta peale oma signatuuri, mis hiljem sai Stüssy logoks. 
Shawni plaan ei olnud tegelikult üldse Stüssyst teha rõivabränd. Et surfilauad paremini müüksid, hakkas ta ostetud surfilaudadele lisaks andma ka Stüssy logoga särke, et ta surfilauad saaksid rohkem tähelepanu ja tõstaksid rahva huvi. Ent Shawn ei osanud ette arvata, et rahvas hakkab ka tema rõivaid armastama. Sellise suvalise juhtumiga sündiski suur Stüssy rõivabränd, mille valikust leiab tänapäeval kõikvõimalikke kehakatteid.
Tjefo keel

Tjefo keel on Burkina Fasos räägitav keel, mis kuulub guri keelkonda.
Tjefo keel on ohustatud, 1995. aasta andmetel rääkis seda 1000 inimest.
IC 4406

IC 4406 on planetaarudu, mis asub Hundi tähtkuju läänepiiril.
Planetaarudul on tolmupilved ja see on toorikujuline. Kuna Maalt on IC 4406 vaadeldav küljepealt, siis jääb ekslik mulje, et see on ristkülikukujuline. IC 4406 asub Maast 2000 valgusaasta kaugusel.
NGC 3242

NGC 3242 (ka Jupiteri kummitus) on planetaarudu, mis asub Hüdra tähtkujus.
Udukogu avastas 7. veebruaril 1785 William Herschel. 1830. aastatel vaatles seda John Herschel, kes lisas selle General Catalogue'i kui GC 2102, milles New General Catalogue's sai NGC 3242.
NGC 3242 asub Maast umbes 1800 valgusaasta kaugusel ja selle diameeter on kaks valgusaastat.
NGC 3314

NGC 3314 on kaks teineteisega kattuvat spiraalgalaktikat, mis asuvad Hüdra tähtkujus.
NGC 3314 avastas 24. märtsil 1835 John Herschel. Galaktikad asuvad Maast 117 ja 140 miljoni valgusaasta kaugusel ning 1999. aastal avastati, et need ei mõjuta teineteist. Galaktikate unikaalne paigutus võimaldab astronoomidel uurida Maale lähema galaktika (NGC 3314a) tähtedevahelise tolmu omadusi, sest tolm paistab kaugema galaktika (NGC 3314b) taustal tumedana.
Agur Benno

Agur Benno (sündinud 29. mail 1967) on Eesti sõjaväelane ja tõlkija. 
Ta lõpetas 1993. aastal Tartu Ülikooli filosoofiateaduskonna ajaloo erialal ja täiendas end aastatel 1993–1995 Saksamaal Göttingeni ülikoolis. 2021. aasta sügisest on ta Tartu Ülikooli doktorant. 
Agur Benno töötas aastatel 1995–2001 Eesti Välisministeeriumis. Aastail 2001–2020 ja 2024 -- Eesti Kaitseväe tegevteenistuses, sellest aastail 2015–2020 kaitseatašee abi Eesti suursaatkonnas Moskvas, a-st 2024 samal ametikohal Eesti suursaatkonnas Kiievis.
Tessaalia tasandik

Tessaalia tasandik ehk Tessaalia madalik (kreeka keeles "Θεσσαλική πεδιάδα" või "Θεσσαλικός κάμπος") on tasandik Kreekas, mis vastab ajaloolisele piirkonnale Tessaaliale. See asub Olümpose (põhjas), Píndose (läänes), Óssa (idas) ja Óthryse (lõunas) vahelises nõos ja ulatub Egeuse mereni.
Tasandik on umbes 80 km pikkune ja kuni 60 km laiune. Kõrgus on valdavalt umbes 100 m, keskosas on künkad ja madalad mäed kõrgusega kuni 500 m. Viljaka tasandiku on moodustanud peamiselt Pineióse ja selle harujõgede alluuvium. 
Suur osa Tessaalia tasandikust on tihedalt asustatud ja maa on üles haritud (teravili, aiandus). Suuremad linnad on Lárisa, Tríkala ja Kardítsa.
Pineiós

Pineiós (kreeka keeles "Πηνειός") on jõgi Kreekas.
Jõgi on nime saanud vanakreeka jumaluse Peneiόsi järgi.
Pineiós algab Píndose mäestikust, voolab valdavalt Tessaalia tasandikul ja suubub Egeuse merre.
Jõe pikkus on 205 km ja valgala pindala 9500 km².
Jõe ääres asub Lárisa.
UEFA Intertoto karikavõistlused

UEFA Intertoto karikavõistlused (ametlikult "UEFA Intertoto Cup") oli suveperioodil Euroopa jalgpalliklubide vahel peetav võistlus.
Intertoto karikavõistlused toimusid alates aastast 1961 jalgpalli spordiennustuste firmade toetusel, et need saaksid oma tööd ka suvel jätkata. Aastast 1995 korraldas võistlusi UEFA, ja võitjad said pääsu UEFA karikavõistlustele. Pärast 2008 hooaja pääsevad klubid, kes varem osalesid Intertoto karikavõistlustel, otseselt UEFA Euroopa Liigasse.
Billingeni mägi

Billingeni mägi on lavamägi Rootsi Västergötlandis. Tegemist on ühega kaheksateistkümnest sarnasest mäest selles piirkonnas. Mäe kõrgus on 304 meetrit. Mäe pikkus on 23, laius 11 km.
Mägi koosneb Kambriumi, Ordoviitsiumi ja Siluri settekivimitest, mida katab Permis Oslo rifioru tekkel moodustunud diabaas.
Billingeni mäe lubjakivi on kasutatud tsemendi valmistamiseks, murtud on ka diabaasi ja kaevandatud maarjaskilta (põlevkivi erim). Mäes on ka mitmeid looduslikke koopaid.
Mäe jalamile rajati Skövde linn, millest osa on ehitatud nüüdseks ka mäele. Billingeni mäelt langeb alla Silverfalleni juga.
Mäe järgi on nime saanud ordoviitsiumi Billingeni lade.
Mäel asub 14 looduskaitseala.
Metsasarvemängijate loend

"Siin on loetletud metsasarvemängijaid."
A.
- Martin Akkermann
- Aleksander Aleksejev
E.
- Rait Erikson
H.
Urmas Himma
J.
Kreete Jacob
K.
- Kalle Kauksi
- Ekke Kivistik
- Kalervo Kulmala
- Tõnu Künnapas
O.
Joel Ots
- Kaido Otsing
P.
- Jan Pentšuk
- Riina Purga
- Valdek Põld
T.
- Ado Tamm
U.
- Vigo Uusmäe
V.
- Mattias Vihmann
Kárášjohka kirik

Kárášjohka kirik (norra keeles "Karasjok kirke", põhjasaami keeles "Kárášjoga girku") on kirik Norra põhjaosas Finnmargi maakonnas Kárášjohka vallas Kárášjohkas.
Kárášjohka kirik on aastal 1974 valminud, arhitekt Odd Østbye projekteeritud kirik. Seal on 336 istekohta.
Latorpsbruk

Latorpsbruk on küla Rootsis Örebro lääni Örebro vallas Tysslinge distriktis.
Asulasse rajati 1640. aastal hõbedatöötlemise koda. 1773. aastal hakati seal valmistama maarjat. 1859. aastani oli sealne maarjatööstus suurim maarjavalmistaja Rootsis. Küla lähistele Kilsbergeni ahelikku rajati ka paemurd. Külas hakkas tegutsema ka saekaater, mille omanik oli AB Latorp. Saekaatrile kuuluvad maad eraldati 1848. aastal Latorpi mõisaks, mille häärberi juures asunud väike asula kandis nime Latorp. 1990. aastal liideti see Latorpsbrukiga.
1897. aastal avati Örebro–Svartå raudtee, millel oli ka Latorpsbruki raudteejaam. Jaamast algas 5,4 kilomeetri pikkune harutee, mis viis Garphyttanisse sealse tehase juurde.
Latorpi järgi on nime saanud ordoviitsiumi Latorpi lade.
NGC 1501

NGC 1501 on planetaarudu, mis asub Kaelkirjaku tähtkujus.
Udu avastas 3. novembril 1787 William Herschel. Planetaarudu asub Maast umbes 4240 valgusaasta kaugusel.
NGC 1501 on märkimisväärselt uuritud, sest selle keskel näib olevat muutlik täht, mille heledus muutub tavaliselt poole tunni jooksul. Muutlikud tähed pole ebatavalised, kuid tavaliselt ei asu need planetaarududes.
Daily News (Tai)

Daily News (tai keeles เดลินิวส์; tõlkes "Igapäevased Uudised") on Bangkokis ilmuv laiaformaadiline ("broadsheet") ajaleht. Ajalehe asutas "Daily Mail Wan Chan"i nime all Saeng Hetrakul (แสง เหตระกูล) 1964. aasta juunis.
NGC 1502

NGC 1502 on umbes 45 tähest koosnev hajusparv, mis asub Kaelkirjaku tähtkujus.
Parve avastas 3. novembril 1787 William Herschel. NGC 1502 asub Maast 3300 valgusaasta kaugusel.
Cynefin

Cynefin on raamistik, mis aitab kaasa otsuste tegemisele. Raamistiku mõtles 1999. aastal välja Dave Snowden, kes töötas IBM-is. Raamistikku on kirjeldatud ka kui "mõistuspärasuse mehhanismi". "Cynefin" on kõmrikeelne sõna, mis tähendab elukohta.
Cynefini raamistik pakub viit otsustuskonteksti või -domeeni – "ilmselge" (kuni 2014 tuntud kui "lihtne"), "keeruline", "kompleksne", "kaootiline" ja "korrapäratu" – mis aitavad juhtidel identifitseerida situatsioone ja mõista enda ja teiste inimeste käitumist.
Alpha Camelopardalis

Alpha Camelopardalis (ka Alpha Cam, α Camelopardalis, α Cam) on O-klassi ülihiid, mis asub Kaelkirjaku tähtkujus.
Tähe näiv tähesuurus on 4,3 ja see on tähtkuju heleduselt kolmas täht. Alpha Camelopardalis on tähtkuju kaugeim täht, asudes Maast umbes 6272 valgusaasta kaugusel. Tähe mass on 31 Päikese massi ja selle raadius on Päikesest 37 korda suurem. Alpha Camelopardalis eraldab Päikesest 530 000 korda rohkem valgust ja eraldab nõrka röntgenikiirgust.
Carrolli maakond

Carrolli maakond on mitmes Ameerika Ühendriikide osariigis.
Cedari maakond

Cedari maakond on mitmes Ameerika Ühendriikide osariigis.
Cherokee maakond

Cherokee maakond on mitmes Ameerika Ühendriikide osariigis.
Alpes Poeninae

Alpes Poeninae, ka Alpes Graiae, oli väike Alpiprovints Rooma keisririigis, üks kolmest sellisest provintsist Lääne-Alpides Itaalia ja Gallia vahel. See koosnes Valle d'Aosta piirkonnast (Itaalia) ja Valais' kantonist (Šveits).
Selle tugevaim põlishõim olid salassid. Nende territooriumi annekteeris keiser Augustus aastal 15 eKr. Selle peamine linn oli "Augusta Praetoria Salassorum" (Aosta).
Etümoloogia.
Provints sai nime "poeninus mons" järgi, Suure Sankt Bernhardi kuru Rooma nimi. Kuru lähedal oli "Jupiter Poeninuse" pühamu.
Kuna nimi "Poeninus" on sarnane sõnaga "Poenus" (ladina: "kartaagolane"), järeldasid mõned Rooma autorid, et Kartaago kindral Hannibal ületas selle osa Alpidest oma kuulsal Itaalia-retkel aastal 218 eKr, kasutades kas Suurt või Väikest Sankt Bernhardi kuru. Rooma ajaloolane Titus Livius selgitab, et Poeninus oli tegelikult vigane "Penninus", kohaliku hõimu poolt kummardatud jumaluse nimi. Livius lisab, et oli ebatõenäoline, et Hannibal valis sellise põhjapoolse marsruudi, kuna need kõrged mäekurud olid sel ajal ligipääsmatud. Tacitus mainib "Alpes Poeninaed" seoses Otho liikumisega. Enamik ajaloolasi on Polybiuse sõnul ühel meelel selles, et Hannibali armee ületas Alpid seguuside piirkonna kaudu ja kuru on tänapäeval tuntud kui Montgenèvre.
Ajalugu.
Pärast piirkonna vallutamist aastal 15 eKr liidendati see Reetiasse, suurde ringkonda, mis ulatus Kesk-Alpidest Doonauni. Rahvastikus oli arvukalt keldi hõime, sealhulgas nantuaadid ja seduunid Sankt Bernhardi kuru põhjaküljel ja salassid lõunaküljel.
Keiser Claudiuse ajaks (41–54 pKr) olid hõimud üldiselt romaniseeritud ja "Vallis Poenina" ringkond eraldati "Reetia et Vindolicia" provintsist. "Vallis Poenina" hõlmas enamuse orust Sankt Bernhardi kurust põhjas. Uus pealinna "civitas" rajati Octoduruse varemete kõrvale ("civitas Vallensium", nüüd Martigny) ja elanikud nautisid vähemalt ladina õiguse kaitset. "Vallis Poenina" ringkond ühendati "Alpes Graiae" või "Alpes Atrectianae" ringkonnaga, moodustus "Alpes Graiae et Poeninae" provints.
3. sajandil pKr elas provintsis mitu senaatoriperekonda. Diocletianuse reformidega allutati provints Gallia diötseesile. Aastal 381 on mainitud piirkonna esimest piiskoppi, Theoduli. Pärast Lääne-Rooma keisririigi langust tungisid piirkonda burgundid ja liidendasid selle oma kuningriigiga. Aastal 574 tungisid sinna langobardid ja piirkond läks nende võimu alla. Rooma nimi ja piirid langesid unustusse ja Pimedal keskajal oli see Sapaudia osa.
Christiani maakond

Christiani maakond on mitmes Ameerika Ühendriikide osariigis.
Mäeküla kihistik

Mäeküla kihistik (inglise "Mäeküla Member") on ordoviitsiumi ladestu Leetse kihistu Billingeni lademesse kuuluv kihistik. Seda hakkas esimesena määratlema Armin Öpik aastal 1934.
Kihistiku stratotüüp on Mäeküla panga lõik Paldiski maantee lähistel. Algne paljand on hävinud, kuid peaaegu sealsamas asub torustiku tarbeks rajatud kraav, mille seinas paljandub samasugune läbilõige. Seinas paljandub Mäeküla kihistik 25 cm ulatuses. Kihistik on nime saanud Mäeküla küla järgi.
Kihistik on Leetse kihistu ülemine kihistik, selle all lamab Joa kihistik või Iru kihistik. Kihistiku moodustab rohekashall glaukoniiti ja ohtralt lupja sisaldav liivakivi.
Mulao keel

Mulao keel on kami-tai keelkonna kadai rühma kuuluv keel, mida emakeelena räägivad gelaode hulka kuuluvad mulaod Hiinas Guizhou provintsis.
Mulao keelt räägivad mõned üksikud vanainimesed.
Mulao keel on toonikeel nagu teisedki kami-sui keeled. Mulao keeles on 5 tooni, 8 vokaalfoneemi ja 26 konsonantfoneemi.
Adriana Nikolova

Adriana Nikolova (bulgaaria keeles Адриана Николова; sündinud 8. novembril 1988 Stara Zagoras) on bulgaaria maletaja, naiste suurmeister (2011). 
Nikolova on 2011. aasta Bulgaaria naiste malemeister. Ta on esinenud Bulgaaria võistkonna koosseisus neljal naiste maleolümpial (mängis kolmandal laual): 2010. aastal Hantõ-Mansiiskis, 2012. aastal İstanbulis, 2014. aastal Tromsøs ja 2016. aastal Bakuus. 
Ta sai FIDE-lt 2008. aastal naiste rahvusvahelise meistri ja 2011. aastal naiste suurmeistri nimetuse.
Nurgjul Salimova

Nurgjul Salimova (bulgaaria keeles Нургюл Салимова "Nurgyul Salimova"; sündinud 2. juunil 2003 Tǎrgovište piirkonnas) on Bulgaaria maletaja, naiste suurmeister (2019). 
Salimova hakkas malet mängima 4-aastaselt. Ta tuli 2015. aastal Pórto Karráses noorte maailmameistriks neidude U12-vanuseastmes. 2017. aastal võitis ta Bulgaaria naiste malemeistrivõistlused. 
Aprillis 2019 võistles ta Antalyas Euroopa naiste meistrivõistlustel, kus 130 osavõtjaga turniiril mängiti šveitsi süsteemis. Salomova kogus 11 voorust 7 punkti, millega jagas 15.–25. kohta. Buchholzi koefitsiendi alusel fikseeriti talle 20. koht (sama palju punkte sai Aleksandra Gorjatškina, kes kuu aega hiljem sai Kaasanis naiste maailmameistrivõistlustel tiitlipretendendiks).
Salimova sai FIDE-lt 2018. aastal naiste rahvusvahelise meistri ja 2019. aastal naiste suurmeistri nimetuse.
Beta Camelopardalis

Beta Camelopardalis on G-klassi ülihiid, mis asub Kaelkirjaku tähtkujus.
Beta Camelopardalise näiv tähesuurus on 4,02 ja see on tähtkuju heledaim täht. See asub Maast umbes 872 valgusaasta kaugusel. Beta Camelopardalis on umbes 60 miljonit aastat vana. Täht on Päikesest 31 korda massiivsem ja selle raadius on Päikesest 31 korda suurem. See eraldab Päikesest 1961 korda rohkem valgust.
Eksperimentaalfüüsika

Eksperimentaalfüüsika on füüsika haru, mis hõlmab kõiki füüsika harusid, milles tegeletakse füüsikaliste nähtuste vaatlustega, mõõtmisega ja eksperimentidega. 
Eksperimentaalfüüsika meetodid erinevad füüsikaharuti; need võivad olla lihtsamad eksperimendid ja vaatlused, nagu Cavendishi eksperiment gravitatsioonilise vastastikmõju mõõtmiseks, või ülikeerukad, nagu eksperimendid suures hadronipõrgutis.
Eksperimentaalfüüsikast.
Eksperimentaalfüüsika hulka kuuluvad kõikide füüsika valdkondade osad, kus tegeldakse andmete kogumisega, andmete kogumise meetodite arendamisega, eksperimentide koostamise ja välja mõtlemisega. Eksperimentaalfüüsikat vastandatakse teoreetilisele füüsikale, milles ennustatakse ja selgitatakse looduse füüsikalist käitumist uute mudelite loomise, mitte uute andmete kogumise kaudu.
Kuigi eksperimentaalses ja teoreetilises füüsikas tegeletakse füüsika eri aspektidega, on nad lahutamatult üksteisega sümbiootiliselt seotud ning mõlema ühine eesmärk looduse käitumise tundmaõppimine. Eksperimentaalfüüsika pakub omalt poolt andmeid, mida saab analüüsida, ja teoreetiline füüsika pakub andmetega kooskõlas olevaid mudeleid ning selgitusi, mille põhjal on võimalik katseid veel paremini koostada. Teoreetilised füüsikud võivad arendada uusi teooriaid, mille õigsust saab kinnitada eksperimentidega.
Euroopa kultuuripealinn Tartu

Euroopa kultuuripealinn Tartu on rahvusvaheline nimetus, mida Tartu kandis koostöös 19 Lõuna-Eesti omavalitsusega 2024. aastal Euroopa kultuuripealinna programmi raames. 
Rahvusvaheline sõltumatu eksperdikomisjon valis Eestist Euroopa 2024. aasta kultuuripealinnaks Tartu, kes edestas Narvat, ning teavitas sellest Tallinnas avalikkust 28. augustil 2019. 
Ühtekokku kandis 2024. aastal Euroopa kultuuripealinna nimetust kaastöös kaks linna Euroopa Liidust ja üks linn kandidaatriikidest või majanduspiirkonnast. Lisaks Tartule hakkasid seda nimetust kandma Bad Ischl Austrias ja põhjapolaarjoonetagune Bodø Norras.
Koostöö.
Lisaks Tartu linnale töötavad üheksateist omavalitsust ühiselt kultuuriaasta ettevalmistamise ja elluviimise nimel:
Kontseptsioon.
Tartu kultuuripealinna hüüdlause ja kandidatuuriraamatu pealkiri on "Ellujäämise kunstid" (inglise keeles "Arts of Survival"). See koosneb kunsti-, kultuuri-, sotsiaal- ja haridusprogrammist ning tegevuskavadest, mida turundatakse ja viiakse ellu järgmise kolme aasta jooksul.
Kandidatuuriraamatu koostaja on Berk Vaher ning kandidatuuripealkiri taaskasutab kirjandusfestivali Prima Vista 2010. aasta pealkirja "Ellujäämise kunst".
Ajalugu.
Tartu kandideeris Euroopa kultuuripealinnaks ka aastal 2011, kuid toona sai selleks pealinn Tallinn pealkirjaga "Mereäärsed lood" (inglise keeles "Stories of the Seashore").
Potšep

Potšep on linn Venemaal Brjanski oblastis, Potšepi rajooni keskus. Asub Sudosti jõe ääres, 80 km Brjanskist edelas.
Potšepi on esimest korda kirjalikes allikates mainitud 1447. aastal. 1618–1686 kuulus linn Poolale. 1919 sai linnaõigused
1887. aastal ehitati linna läbiv Gomeli-Brjanski raudteeliin.
Linnas on toiduainete-, tekstiili- ja puidutööstuse ettevõtteid.
Potšepis asub 18. sajandi keskel ehitatud Antonio Rinaldi projekteeritud Ülestõusmise katedraal.
Potšepis on sündinud helilooja Matvei Blanter.
Svetla Yordanova

Svetla Yordanova (bulgaaria keeles Светла Йорданова; sündinud 8. mail 1976) on bulgaaria maletaja, malekohtunik ja maletreener, naiste rahvusvaheline meister (2008), kirimale naiste suurmeister (2011), rahvusvaheline arbiiter (2013). 
Yordanova on 2015. aasta Bulgaaria naiste malemeister.
Tegutseb ka treenerina. 2012. aastast FIDE treener.
Potšinok

Potšinok on linn Venemaal Smolenski oblastis, Potšinoki rajooni keskus. Asub Hmara jõe ääres, 62 km Smolenskist kagus. Linna läbib Smolenski ja Roslavli ühendav raudtee.
Potšinok on teada 1811. aastast alates külana, mille lähedale 1868 ehitati raudtee. 1924 sai küla vallakeskuseks ja 1926 sai linnaõigused. 1929. aastast on rajoonikeskus.
2018. aasta alguses oli linnas 8545 elanikku.
Potšinokist on pärit Lazar Lissitski ja Anatoli Štšura.
Linnas asub koduloomuuseum.
Risiville

Risiville on asula Lõuna-Aafrika Vabariigis Gautengi provintsis Sedibengi ringkonnas Midvaali vallas.
Lõuna-Aafrika Vabariigi 2011. aasta rahvaloenduse andmetel oli Risiville'i elanikest valgeid 84,19%, mustanahalisi aafriklasi 13,33%, värvilisi 0,77%, India või Aasia päritolu inimesi 0,47% ja teisi 1,22%. Afrikaani keelt pidas emakeeleks 74,25% inimesi, inglise keelt 15,39%, sotho keelt 4,59%, suulu keelt 1,39% ja tsvana keelt 1,21%.
Wattville

Wattville on linn ("township") Lõuna-Aafrika Vabariigis Gautengi provintsis Ekurhuleni linnaringkonnas.
Lõuna-Aafrika Vabariigi 2011. aasta rahvaloenduse andmetel oli Wattville'i elanikest mustanahalisi aafriklasi 99,02%, värvilisi 0,28%, valgeid 0,12%, India või Aasia päritolu inimesi 0,05% ja teisi 0,51%. Suulu keelt pidas emakeeleks 47,76% inimesi, sotho keelt 13,01%, pedi keelt 10,38%, koosa keelt 7,29%, tsvana keelt 5,47%, tsonga keelt 5,12%, inglise keelt 2,76%, ndebele keelt 2,28%, svaasi keelt 1,15%, venda keelt 1,08%, afrikaani keelt 0,67%, viipekeelt 0,58% ja teisi keeli 2,47%.
Annus (perekonnanimi)

Annus on eesti perekonnanimi.
2019. aasta 1. jaanuari seisuga oli Eestis perekonnanimi Annus 476 inimesel: 220 mehel ja 256 naisel. Perekonnanimede levikult on Annus meeste puhul 247. ja naiste puhul 233. kohal. Perekonnanimi Annus on levinuim Lääne-Viru maakonnas, kus neid oli maakonna 10 000 elaniku kohta 6,98.
NGC 488

NGC 488 on spiraalgalaktika, mis asub Kalade tähtkujus.
NGC 488 avastas 13. detsembril 1784 William Herschel. See asub Maast umbes 90 miljoni valgusaasta kaugusel ja selle diameeter on umbes 171 000 valgusaastat. Galaktika näiv tähesuurus on 10,4.
NGC 520

NGC 520 on kaks galaktikat Kalade tähtkujus, mis on teineteisega kokku põrkamas. 
NGC 520 avastas 13. detsembril 1784 William Herschel. Galaktikate kokkupõrge algas umbes 300 miljonit aastat tagasi ning nende kettad on teineteisega ühinenud, kuid tuumad veel mitte. Selle diameeter on umbes 100 000 valgusaastat ning see asub Maast umbes 100 miljoni valgusaasta kaugusel.
Desnogorsk

Desnogorsk on linn Venemaal Smolenski oblastis. Asub Desna jõe paremal kaldal, 150 km Smolenskist kagus. 
Desnogorsk tekkis seoses Smolenski tuumaelektrijaama ehitusega. 1974. aastal sai aleviks. 1989 sai linnaõigused.
2018. aasta alguses oli linnas 27 771 elanikku.
Linna peamine ettevõte on Smolenski tuumaelektrijaam, lisaks on linnas plastmassitööstust.
Tennis 2020. aasta suveolümpiamängudel

2020. aasta suveolümpiamängudel Tōkyōs toimusid võistlused tennises 25. juulist 2. augustini Ariake tennisepargis (Ariake Tenisu no Mori Kōen/Ariake Tennis Park). Kokku jagati välja viis komplekti medaleid: meeste ja naiste üksikmängus, meeste ja naiste paarismängus ning segapaarismängus.
Välislingid.
&lt;br&gt;
Shrook Wafa

Shrook Wafa (araabia keeles شروق وفا; sündinud 13. mail 1997) on Egiptuse maletaja, naiste suurmeister (2013).
Wafa on neljakordne Aafrika naiste malemeister (2013, 2014, 2016, 2019).
2013 aastal Aafrika esivõistlustel esikolmikusse jõudmisega kvalifitseerus Wafa 2015. aastal Sotšis toimunud naiste maailmameistrivõistlustele (64 osavõtjat), kus sai turniiritabelis eelviimase, so 63. asetuse. Avaringis kohtus ta Ju Wenjuniga (hilisem maailmameister), kellele kaotas tulemusega 0:2 ja 32 parema hulka ei pääsenud.
Wafa sai FIDE-lt 2012. aastal naiste rahvusvahelise meistri ja 2013. aastal naiste suurmeistri nimetuse. 
Tema õde on naiste malesuurmeister Shahenda Wafa.
Shahenda Wafa

Shahenda Wafa (araabia keeles شاهندا وفا; sündinud 1998) on Egiptuse maletaja, naiste suurmeister (2017).
Wafa on kahekordne Aafrika naiste malemeister (2017, 2018). 2018. aastal Dubais sai ta Araabia maade naiste malemeistriks.
2017. aastal Aafrika esivõistlustel esikolmikusse jõudmisega kvalifitseerus Wafa 2018. aastal Hantõ-Mansiiskis toimunud naiste maailmameistrivõistlustele (64 osavõtjat), kus sai turniiritabelis 58. asetuse. Avaringis kohtus ta hiljutise naiste maailmameistri Marija Muzõtšukiga, kellele kaotas tulemusega 0:2 ja 32 parema hulka ei pääsenud.
Ta sai FIDE-lt 2013. aastal naiste rahvusvahelise meistri ja 2017. aastal naiste suurmeistri nimetuse. 
Tema õde on naiste malesuurmeister Shrook Wafa.
Ukraina peaminister

Ukraina peaminister (ukraina keeles "Прем'єр-міністр України") on riigiametnik, kes juhib Ukraina Ministrite Kabineti tööd ning kelle nimetab ametisse Ukraina Ülemraada.
Haalamine

Haalamine (ümberhaalamine) on ujuvvahendi ümberpaigutamine sadamakai, teise ujuvvahendi või haalpoi (ankrupoi) suhtes, selleks ujuvvahendi enda peajõuseadet (sõuseadet) kasutamata. 
Kirjeldus.
Haalamise manööver toimub üldjuhul sadamas või reidil vastavalt ujuvvahendi suurusele kas:
Kui ujuvvahend paigutatakse haalamisega sarnasel moel ümber, kuid kasutades liikumiseks (manööverdamiseks) tema enda peajõuseadet, nimetatakse seda ümbersildumiseks. 
Kui ujuvvahend veetakse teise veesõiduki abil ümber mõnda teise sadamasse, reidile või muu pikema vahemaa taha, nimetatakse seda pukseerimiseks.
Alioth

Alioth (ka Epsilon Ursae Majoris) on Suure Vankri tähtkuju heledaim täht.
Aliothi tähesuurus on 1,77 ja see on tähistaeva heleduselt 33. täht. See asub Maast 81 valgusaasta kaugusel. Alioth on Päikesest 2,9 korda massiivsem ja selle raadius on Päikese omast 4,1 korda suurem. Alioth eraldab 102 korda rohkem valgust kui Päike.
Puncene

Puncene on küla ("mazciems") Lätis Alūksne piirkonnas Pededze vallas. 
Puncene asub valla lääneosas Pedetsi jõe kaldal. Küla jääb valla keskusest Pededzest 9, piirkonna keskusest Alūksnest 22 ja Riiast 224 km kaugusele. Seal asub Puncene bussipeatus.
Külast läheb läbi maantee V392.
Aastal 2015 oli külas 16 elanikku.
Putrovka

Putrovka on küla ("mazciems") Lätis Alūksne piirkonnas Pededze vallas. 
Putrovka asub valla kirdeosas merepinnast 131 meetri kõrgusel. Küla jääb valla keskusest Pededzest 12, piirkonna keskusest Alūksnest 37 ja Riiast 238 km kaugusele. Küla jääb Venemaa-Läti piiri lähedale. Seal asub Putrovka bussipeatus.
Külast läheb läbi maantee V402. Seal asub piirivalve tarbeks ehitatud Jaseņica vaatlustorn.
Aastal 2015 oli külas 2 elanikku.
Slobodka (Läti)

Slobodka on küla ("mazciems") Lätis Alūksne piirkonnas Pededze vallas. Slobodka asub valla keskosas. Küla jääb valla keskusest Pededzest 2, piirkonna keskusest Alūksnest 30 ja Riiast 231 km kaugusele.
Külast läheb läbi maantee V394.
Aastal 2015 oli külas 20 elanikku.
Snopova

Snopova on küla ("mazciems") Lätis Alūksne piirkonnas Pededze vallas. Snopova asub valla keskosas merepinnast 146 meetri kõrgusel. Küla jääb valla keskusest Pededzest 1, piirkonna keskusest Alūksnest 29 ja Riiast 230 km kaugusele.
Küla läbib maantee P42.
2015. aastal oli külas 26 elanikku.
Ajalugu.
Küla kuulus aastatel 1918–1924 Petserimaa koosseisu, piiri korrastamisel anti üle Lätile.
Sprektīši

Sprektīši (ka Sprehtitši, Sprekstiši või Sprektiši) on endine küla ("skrajciems" ehk hajaküla) Lätis Alūksne piirkonnas Pededze vallas. Sprektīši asus Venemaa-Läti piiri lähedal valla kirdeosas merepinnast 134 meetri kõrgusel. Küla jäi valla keskusest Pededzest 14, piirkonna keskusest Alūksnest 38 ja Riiast 240 km kaugusele.
Küla aladelt läheb läbi maantee V402.
Aastal 2015 oli külas 3 elanikku.
Steržinova

Steržinova (ka Steržino) on küla ("mazciems") Lätis Alūksne piirkonnas Pededze vallas. Steržinova asub valla keskosas. Küla jääb valla keskusest Pededzest 4, piirkonna keskusest Alūksnest 32 ja Riiast 234 km kaugusele.
Külast läheb läbi maantee V394.
Aastal 2015 oli külas 11 elanikku.
Stuborova

Stuborova (ka Stuberova või Stuburova) on küla ("mazciems") Lätis Alūksne piirkonnas Pededze vallas. 
Stuborova asub valla põhjaosas Venemaa-Läti piiri lähedal. Küla jääb valla keskusest Pededzest 4, piirkonna keskusest Alūksnest 28 ja Riiast 230 km kaugusele. Seal asub Stuborova bussipeatus.
Külast läheb läbi maantee V394.
Külas asuvad Stuborova muinaskalmed on võetud muinsusmälestisena regionaalse kaitse alla. Stuborovas asub mälestustahvel Nõukogude piloodile Pekarile, kes rammis seal oma põleva lennukiga Saksa vägesid.
Šeļehova

Šeļehova (ka Šelehhovo) on küla ("mazciems") Lätis Alūksne piirkonnas Pededze vallas. Šeļehova asub valla põhjaosas Venemaa-Läti piiri lähedal. Küla jääb valla keskusest Pededzest 7, piirkonna keskusest Alūksnest 30 ja Riiast 231 km kaugusele.
Külast läheb läbi maantee V394.
Aastal 2015 oli külas 5 elanikku.
Tupicene

Tupicene on küla ("mazciems") Lätis Alūksne piirkonnas Pededze vallas. Tupicene asub valla keskosas merepinnast 1355 meetri kõrgusel. Küla jääb valla keskusest Pededzest 2, piirkonna keskusest Alūksnest 30 ja Riiast 231 km kaugusele.
Külast läheb läbi maantee P42. Seal kasvav Tupicene kooli tamm on võetud looduskaitse alla. 
2015. aastal oli külas kolm elanikku.
Zabolova

Zabolova (ka Zabolotje) on küla ("mazciems") Lätis Alūksne piirkonnas Pededze vallas. 
Zabolova asub valla põhjaosas Venemaa-Läti piiri lähedal. Küla jääb valla keskusest Pededzest 6, piirkonna keskusest Alūksnest 34 ja Riiast 236 km kaugusele. Seal asub Zabolova bussipeatus.
Külast läheb läbi maantee P42.
Aastal 2015 oli külas 34 elanikku.
Zagorje

Zagorje on küla ("mazciems") Lätis Alūksne piirkonnas Pededze vallas. Zagorje asub valla idaosas merepinnast 132 meetri kõrgusel Isanka jõe kaldal. Küla jääb valla keskusest Pededzest 4, piirkonna keskusest Alūksnest 32 ja Riiast 234 km kaugusele.
Külast läheb läbi maantee V402.
Aastal 2015 oli külas üks elanik.
Zaiceva

Zaiceva on küla ("mazciems") Lätis Alūksne piirkonnas Pededze vallas.
Zaiceva asub valla keskosas. Küla jääb valla keskusest Pededzest 2, piirkonna keskusest Alūksnest 27 ja Riiast 228 km kaugusele. Seal asub Zaiceva bussipeatus.
Külast läheb läbi P42 ja seal lõpeb maantee P40 (Alūksne–Zaiceva).
Zvaneri

Zvaneri (ka Zvonari) on küla ("mazciems") Lätis Alūksne piirkonnas Pededze vallas. 
Zvaneri asub valla idaosas Venemaa-Läti piiri lähedal. Küla jääb valla keskusest Pededzest 8, piirkonna keskusest Alūksnest 33 ja Riiast 234 km kaugusele. Seal asub Zvaneri bussipeatus.
Külast läheb läbi maantee V402.
Aastal 2015 oli külas 15 elanikku.
Ambroise Oyongo

Ambroise Oyongo Bitolo (sündinud 22. juunil 1991 Ndikinimékis) on Kameruni jalgpallur, kes mängib vasakkaitsjana Prantsusmaa kõrgliiga klubis Montpellier ja Kameruni jalgpallikoondises.
Ta alustas klubikarjääri 2010. aastal Kameruni klubis Coton Sport. Aastatel 2010, 2011 ja 2013 tuli ta klubiga Kameruni meistriks. 2014. aastal liitus ta Major League Socceri (MLS) klubiga New York Red Bulls. Seejärel jätkas ta mängimist MLS-is, liitudes kaheks hooajaks Montreal Impactiga. 2017. aasta detsembris sõlmis ta lepingu Montpellier'ga.
Debüüdi Kameruni jalgpallikoondises tegi Oyongo 28. juulil 2013 mängus Gaboni vastu. Koondisekarjääri esimese värava lõi ta 2015. aasta Aafrika rahvaste karikavõistluste esimeses alagrupimängus Mali vastu. 2017. aastal tuli ta Kameruniga Aafrika meistriks. Ta on kuulunud Kameruni koondisse veel 2017. aasta FIFA konföderatsioonide karikaturniiril ja 2019. aasta Aafrika rahvaste karikavõistlustel.
André-Frank Zambo Anguissa

André-Frank Zambo Anguissa (sündinud 16. novembril 1995 Yaoundés) on Kameruni jalgpallur, kes mängib poolkaitsjana Itaalia kõrgliiga klubis Napoli ja Kameruni jalgpallikoondises.
2014. aastal suundus ta Kameruni klubist Coton Sport Prantsusmaale Stade de Reimsi. Aasta hiljem sõlmis ta oma esimese profilepingu, kui liitus Marseille Olympique'iga. Debüüdi klubi põhimeeskonnas tegi ta 17. septembril 2015 UEFA Euroopa Liiga mängus FC Groningeni vastu. 2018. aastal jõudis ta Marseille Olympique'iga UEFA Euroopa Liiga finaali, kus kaotati Hispaania klubile Madridi Atlético.
2018. aasta augustis liitus ta Inglismaa kõrgliiga klubiga Fulham. Hooajal 2019–2020 mängis ta Fulhamist laenul Hispaania kõrgliiga klubis Villarreal. Hooajal 2021–22 mängib ta laenul 
Debüüdi Kameruni jalgpallikoondises tegi Zambo Anguissa 24. märtsil 2017 sõprusmängus Tuneesia vastu. Koondisekarjääri esimese värava lõi ta 2017. aasta FIFA konföderatsioonide karikaturniiri teises alagrupimängus Austraalia vastu. 2019. aastal valiti ta Kameruni koondisse Aafrika rahvaste karikavõistlustele.
Noot (kalandus)

Noot oli kalapüügivõrk, mis koosnes pikkadest veoköitest, tiibadest ja kotikujulisest pärast. Kujunes lihtsast võrgust, tema eelkäija oli käänivõrk.
Liigitus.
Püügiviisi ja -koha järgi eristati ranna- ehk kaldanoota, jõe- ja süvaveenootasid. Noodaliigid olid suur noot ehk avanoot, jalg-, jää-, pära-, ranna-, roo-, sääris-, ääre-, tuule-, öö-, vastu-, väliveenoot. Noodad olid sarnase ehitusega, vaid võrgutihedus oli erinev, olenevalt millist kala püüti. Kõige tihedamad olid kilu-, räime- ja tindinoodad. Olid ka siia-, haugi- lõhe-, angerja- ja lesta-noodad. Väiksemad ja tihedaimasilmalised noodad olid söödakala püüdmiseks õngepüügi tarvis.
Ehitus.
Noot oli tahapoole ahenev, pikkadest kiiludest kokku õmmeldud. Tiiva ehk "reie" hoidis lahti "reiepuu", mille küljes oli veoköis. Nooda tiivad koosnesid kolmest üksteise jätkuks õmmeldud võrgulinast. Nooda tiibade ja pära ülemise selise küljes olid pullud, alumise küljes kivid. Selised olid kanepi-, lina- või niinekoorest. Pullud olid tohust, noodakivid põletatud savist.
Süvaveenoot oli eriti suur ning selle tiibade otstes ei olnud reiepuid. Iga nootkonna liige tõi püügihooaja algul kaasa oma võrgujätkud, mis õmmeldi kokku tiibadeks, seejärel liideti külge pära. Selle nooda pära pikkus oli 21 m, tiiva pikkus kuni 420 m ja kõrgus kuni 6 m. Püügihooaja lõppedes viidi oma noodaosa koju tagasi.
Püügiviis.
Väiksem kaldanoot lasti vette jalgsi, suurem paadist. Vettelaskmine algas kaldalt ühe tiiva veoköiest, kalaparv piirati paadiga sõudes sisse. Loomus veeti kaldale käsitsi või pööra abil. Nooda väljatõmbamisel tõsteti pärasse jäänud kalad kahvaga väiksematesse paatidesse.
Ajaloost.
Eestis olid noodad arvatavasti kasutusel juba kiviajal. Päraga noodaga püük algas hiljemalt 1. aastatuhandel. 19. sajandil oli Eestis kasutusel nii algelisemaid kui keerulisemaid nootasid. Süvaveenoodad võeti kasutusele samal sajandil vene kalurite vahendusel. Noodaga püüti nii suvel kui talvel. Suvine noodapüük vähenes peale rüsa tarvitusele võttu. Talvenoota kasutati 20. sajandi keskpaigani..
Tänapäev.
Noot on kurnpüünis (v.a seisevnoot ja traalnoot). Kurnpüünist defineeritakse kui püügivahendit, mille kasutamise põhimõte seisneb veekogu osa ümberpiiramises ja sealt kala kättesaamises püünise kokkuvedamisega või püügivahendi vertikaalse liigutamisega. Noodad liigitatakse tööpõhimõtte, veekogus paiknemise vms järgi järgmiselt: pöördnoodad, jääalused pöördnoodad (talinoodad), põhjanoodad, veonoodad jne.
Noodapüük on maailma veekogudes üks levinumaid püügiviise, kuna on kasutatav kõikjal rannavetes. Ookeanidel kasutatakse mitmesaja meetri kõrgusi ja mitme kilomeetri pikkuste tiibadega pelaagilisi seinnootasid. Väikeste noodalaevade ehk seinerite abil tehakse põhjanoodapüüki, mille põhimõte seisneb ühe või kahe seineri poolt vette lastava nootpüünise aeglases tagasitõmbes edasi liikuva seineri pardale kahe paralleelselt sissekeritava noodaköie abil. Köite tagasikerimise kiirus suureneb püügioperatsiooni lõppfaasis, vältimaks noodapärasse kogunenud saagi põgenemist.
Tee Kommunismile (ajaleht, 1950)

Tee Kommunismile ": EKP Viljandi Rajoonikomitee ja Viljandi Rajooni RSN häälekandja" – oli ajaleht, mis ilmus perioodil 15. aprill 1950 – 12. aprill 1988 Viljandis kolm korda nädalas (teisipäeval, neljapäeval ja laupäeval). Ajaleht lõpetas tegevuse 12. aprillil 1988 ja jätkas 14. aprillist 1988 uue pealkirjaga: Sakala.
1950. aastal oli kirjastajaks Ajalehtede-Ajakirjade Kirjastus (AAK). 1951–1963, 1973–1980 kirjastus märkimata
Eriväljaanded.
Ajalehel oli mitmeid eriväljaanded:
Tšuvabu keel

Tšuvabu keel on bantu keelte lõunabantu rühma kuuluv keel, mida räägivad tšuvabud Mosambiigis. Kõnelejaid oli 2016. aastal 952 000.
Hiina-Briti ühisdeklaratsioon

Hiina-Briti ühisdeklaratsioon (inglise keeles "Sino-British Joint Declaration") on rahvusvaheline leping.
1984. aasta Hiina ja Suurbritannia ühisdeklaratsiooniga on sätestatud, et Hongkong säilitab oma täidesaatva, seadusandliku ja kohtuvõimu autonoomia. See ühisdeklaratsioon tähendab, et aastatel 1997–2047 Hongkongil on oma süsteem pärast suveräänsuse üleminekut Hiinas ja Suurbritannias vahel.
Raduga (koor)

Raduga on Tallinnas tegutsev vene tütarlaste koor. Koori dirigent on Natalja Kuzina.
Koor asutati 1971.
Cantilena (koor)

Cantilena oli Tallinnas tegutsenud vene poiste koor. 
Koori asutas 1970. aastatel Lev Gussev.
1991 andis koor välja albumi "Hymns of the Russian orthodox church".